สถานเอกอัครราชทูต ณ กรุงซันติอาโก เตือนคนไทยในชิลีและที่จะเดินทางมาชิลี ติดตามสถานการณ์การชุมนุมประท้วงอย่างใกล้ชิด
สถานเอกอัครราชทูต ณ กรุงซันติอาโก เตือนคนไทยในชิลีและที่จะเดินทางมาชิลี ติดตามสถานการณ์การชุมนุมประท้วงอย่างใกล้ชิด สถานเอกอัครราชทูต ณ กรุงซันติอาโก สาธารณรัฐชิลี รายงานและประกาศเกี่ยวกับสถานการณ์ประท้วงของกลุ่มนักเรียนนักศึกษาในกรุงซันติอาโก ต่อการขึ้นค่าโดยสารรถไฟใต้ดินในกรุงซันติอาโกและลุกลามไปยังเมืองใหญ่ๆ ทั่วประเทศเพิ่มเติม โดยระบุว่า หลายเขตทางตอนใต้ของกรุงซันติอาโก เริ่มมีการตัดน้ำใช้และร้านค้าหลายแห่งในพื้นที่เสี่ยงปิดให้บริการ แต่โรงพยาบาลยังเปิดให้บริการตามปกติ โดยที่ยังมีเหตุการณ์เผาทำลายร้านค้า สถานที่ทางราชการและฉวยโอกาสปล้นสะดมร้านค้าและห้าง สถานเอกอัครราชทูตฯ จึงขอให้คนไทยที่อยู่ในชิลี เฝ้าระวังเคหสถาน ทรัพย์สินและร้านค้าของตัวเอง ส่วนที่รัฐบาลชิลี ได้ประกาศภาวะฉุกเฉินในพื้นที่ต่างๆ โดยให้ทหารเข้าควบคุมสถานการณ์และห้ามการชุมนุมของประชาชน รวมถึงประกาศเคอร์ฟิว 6 เมืองในช่วง 2 วันที่ผ่านมา ขอให้คนไทยที่อยู่ในชิลี ติดตามประกาศช่วงเวลาเคอร์ฟิวของแต่ละวันอย่างใกล้ชิดและปฏิบัติตามอย่างเคร่งครัดเพื่อความปลอดภัย รวมทั้งขอให้หลีกเลี่ยงพื้นที่ชุมนุมและอย่าหลงเชื่อการชักชวนใดๆ อย่างไรก็ตาม ขณะนี้ สนามบินในกรุงซันติอาโก มีการยกเลิกเที่ยวบินจำนวนมาก ขอแนะนำให้ผู้ที่จะเดินทางมาประเทศชิลีและที่จะออกจากชิลี ตรวจสอบเที่ยวบินและสอบถามสายการบินล่วงหน้าก่อนเดินทาง ผู้ที่ยังไม่ได้สำรองเที่ยวบิน อาจพิจารณาชะลอการเดินทางมาประเทศชิลี จนกว่าสถานการณ์จะคลี่คลายและสามารถติดต่อฝ่ายกงสุลได้ตลอด 24 ชั่วโมง